CELEX: 52021PC0014
Language: sl
Date: 2021-01-20
Title: Predlog IZVEDBENI SKLEP SVETA o spremembi Izvedbenega sklepa Sveta (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 20.1.2021
            COM(2021) 14 final
            2021/0006(NLE)
            Predlog
            IZVEDBENI SKLEP SVETA 
            o spremembi Izvedbenega sklepa Sveta (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli, da uvede posebne ukrepe za odstopanje od določb navedene direktive zaradi poenostavitve postopka obračunavanja DDV ali preprečevanja nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 9. oktobra 2020, je Estonija zaprosila za dovoljenje, da do 31. decembra 2024 še naprej uporablja ukrep odstopanja od člena 287 direktive o DDV, ki bi ji omogočil, da davčne zavezance, katerih letni promet ne presega 40 000 EUR, oprosti plačila DDV.
            
            
               V skladu s členom 395(2) direktive o DDV je Komisija z dopisom z dne 15. oktobra 2020 o prošnji Estonije obvestila druge države članice. Komisija je z dopisom z dne 19. oktobra 2020 Estonijo uradno obvestila, da ima vse informacije, potrebne za presojo zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z možnostjo oprostitve davčnih zavezancev, ki ne dosegajo določene višine letnega prometa. Ta oprostitev pomeni, da davčnim zavezancem ni treba obračunavati DDV na dobavljeno blago, posledično pa ne morejo odbiti vstopnega DDV.
               
               
                  V skladu s členom 287(8) direktive o DDV lahko Estonija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 16 000 EUR po menjalnem tečaju na dan njenega pristopa.
               
               
                  Z Izvedbenim sklepom Sveta (EU) 2017/563
                     2
                   je bilo Estoniji dovoljeno, da prag zviša na davčne zavezance, katerih letni promet ne presega 40 000 EUR. Estonija lahko v skladu z izvedbenim sklepom ukrep odstopanja uporablja od 1. januarja 2018 do 31. decembra 2020.
               
               
                  Posebni postopek za mala podjetja je bil spremenjen z Direktivo Sveta (EU) 2020/285
                     3
                  , ki začne veljati 1. januarja 2025. Estonija je zaprosila za podaljšanje uporabe tega ukrepa odstopanja do 31. decembra 2024. Od 1. januarja 2025 znaša novi prag v skladu s členom 284 direktive o DDV 85 000 EUR. Zato je prag 40 000 EUR, določen za mala podjetja v Estoniji, skladen z novo določbo.
               
               
                  Ohranitev vrednosti praga za registracijo kot davčni zavezanec omogoča osebam, katerih obdavčljivi promet znaša od 16 001 do 40 000 EUR, da ohranijo manjše upravno breme, ne da bi to znatno vplivalo na skupni znesek prihodkov iz davka na dodano vrednost (DDV). Nekoliko se zmanjša tudi delovna obremenitev davčne uprave. Ukrep odstopanja ostane za davčne zavezance neobvezen.
               
            
            
               Ukrep odstopanja, ki poenostavlja obveznosti malih gospodarskih subjektov, je v skladu s cilji, ki si jih je Evropska unija zastavila za mala podjetja.
            
            
               
                  Uporaba ukrepa ne vpliva bistveno na skupni znesek prihodkov iz DDV, zbranih v fazi končne potrošnje. Letni državni prihodki iz DDV se zaradi ukrepa zmanjšajo za 15,6 milijona EUR, kar je 0,6 % skupnih prihodkov od davka na dodano vrednost.
               
               
                  Ukrep odstopanja ne bo negativno vplival na lastna sredstva, pridobljena iz naslova DDV, saj bo Estonija izračunala nadomestilo v skladu s členom 6 Uredbe Sveta (EGS, Euratom) št. 1553/89.
               
               
                  Zato bi bilo primerno Republiki Estoniji dovoliti, da ukrep odstopanja uporablja do 31. decembra 2024. 
               
            
            
               •Skladnost z veljavnimi predpisi s področja zadevne politike
            
            
               
                  Ukrep odstopanja je v skladu s filozofijo Direktive Sveta (EU) 2020/285, ki spreminja člene 281 do 294 direktive o DDV v zvezi s posebno ureditvijo za mala podjetja, ki izhaja iz akcijskega načrta za DDV
                     4
                  , njen cilj pa je ustvariti sodoben in poenostavljen sistem za ta podjetja. Njegov namen je zlasti zmanjšati stroške upoštevanja predpisov v zvezi z DDV in izkrivljanje konkurence na nacionalni ravni in na ravni EU, zmanjšati negativen vpliv učinka praga in olajšati izpolnjevanje obveznosti podjetij ter spremljanje, ki ga izvajajo davčne uprave.
               
               
                  Poleg tega je prag 40 000 EUR v skladu z Direktivo (EU) 2020/285, saj državam članicam omogoča, da določijo prag letnega prometa, ki je potreben za oprostitev plačila DDV, na največ 85 000 EUR (ali protivrednost tega zneska v nacionalni valuti).
               
               
                  Podobna odstopanja za oprostitev plačila DDV so bila odobrena drugim državam članicam za davčne zavezance, katerih letni promet je pod določenim pragom, kot je določeno v členih 285 in 287 direktive o DDV. Nizozemski
                     5
                   je bil odobren prag v višini 25 000 EUR, Italiji
                     6
                   prag v višini 30 000 EUR, Luksemburgu
                     7
                   prag v višini 35 000 EUR, Latviji
                     8
                   in Poljski
                     9
                   je bil odobren prag v višini 40 000 EUR, Litvi
                     10
                   prag v višini 55 000 EUR, Hrvaški
                     11
                   prag v višini 45 000 EUR in Malti
                     12
                   prag v višini 20 000 EUR, Madžarski
                     13
                   prag v višini 48 000 EUR, Sloveniji
                     14
                   prag v višini 50 000 EUR in Romuniji
                     15
                   prag v višini 88 500 EUR.
               
            
         
         
            
               
                  Kot je bilo že navedeno, bi morala biti odstopanja od direktive o DDV vedno časovno omejena, da se njihovi učinki lahko ocenijo. Podaljšanje veljavnosti posebnega ukrepa do 31. decembra 2024, ki ga je zahtevala Republika Estonija, je usklajeno z zahtevami Direktive (EU) 2020/285 o enostavnejših pravilih o DDV za mala in srednja podjetja. Ta direktiva določa 1. januar 2025 kot datum, na katerega bodo morale države članice uporabiti nacionalne določbe, ki jih morajo sprejeti za uskladitev z njo.
               
               
                  Predlagani ukrep je torej v skladu z določbami direktive o DDV.
               
            
            
               •Skladnost z drugimi politikami Unije
            
            
               
                  Komisija v svojih letnih delovnih programih nenehno poudarja potrebo po preprostejših pravilih za mala podjetja. V zvezi s tem se delovni program Komisije za leto 2020
                     16
                   sklicuje na „posebno strategijo za MSP, ki bo malim in srednjim podjetjem olajšala poslovanje, rast in širjenje“. Kar zadeva fiskalna pravila, je posebni ukrep v skladu s takimi cilji. Ukrep je predvsem v skladu z delovnim programom Komisije za leto 2017
                     17
                  , ki se je nanašal posebej na DDV, pri čemer je navajal, da je upravno breme izpolnjevanja obveznosti v zvezi z DDV za mala podjetja veliko in da tehnične inovacije prinašajo nove izzive za učinkovito pobiranje davkov, poudarjena pa je bila tudi potreba po poenostavitvi DDV za manjša podjetja.
               
               
                  Prav tako je ukrep skladen s strategijo za enotni trg iz leta 2015
                     18
                  , v kateri se je Komisija zavezala, da bo pomagala malim in srednjim podjetjem pri rasti, med drugim z zmanjšanjem upravnega bremena, ki jim preprečuje, da bi v celoti izkoristila prednosti enotnega trga. Upošteva tudi filozofijo sporočila Komisije iz leta 2013 z naslovom „Akcijski načrt za podjetništvo 2020 – Oživitev podjetniškega duha v Evropi“
                     19
                  , v katerem je bila poudarjena potreba po poenostavitvi davčne zakonodaje za mala podjetja.
               
               
                  Ukrep je v skladu s politikami EU o malih in srednjih podjetjih, kot so bile določene v sporočilu o zagonu podjetij iz leta 2016
                     20
                   ter v sporočilu iz leta 2008 „Najprej pomisli na male“ – „Akt za mala podjetja“ za Evropo
                     21
                  , v katerih so države članice pozvane, naj pri pripravi zakonodaje upoštevajo posebne značilnosti malih in srednjih podjetij ter naj poenostavijo obstoječe regulativno okolje.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               
                  Predlog je, glede na določbo v direktivi o DDV, na kateri temelji, v izključni pristojnosti Evropske unije. Načelo subsidiarnosti se zato ne uporablja.
               
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo pobiranja davkov za male davčne zavezance in za davčno upravo.
            
            
               •Izbira instrumenta
            
            
               
                  Predlagani instrument: izvedbeni sklep Sveta.
               
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezno državo članico.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               
                  Posvetovanje z deležniki ni bilo opravljeno. Ta predlog temelji na zahtevku Estonije in zadeva le to državo članico.
               
            
         
         
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Predlog izvedbenega sklepa Sveta zvišuje prag letnega prometa, pod katerim se lahko davčni zavezanci oprostijo plačila DDV. Zato razširja področje uporabe ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega 40 000 EUR. 
               
               
                  Osebam, katerih obdavčljivi promet ne presega praga, se ne bo treba registrirati za namene DDV, zaradi česar se bo za njih upravno breme zaradi ukrepa zmanjšalo, saj jim ne bo treba hraniti dokumentacije o DDV ali predložiti obračunov DDV. Poleg tega se bo zmanjšala tudi delovna obremenitev davčnih organov. To bi lahko pozitivno vplivalo na zmanjšanje upravnega bremena za davčne zavezance, ki so trenutno registrirani za DDV v Estoniji, in posledično na davčno upravo. 
               
               
                  Po navedbah Estonije je v letih 2016 in 2017 delež oseb, identificiranih za namene DDV, z letnim prometom od 16 001 do 40 000 EUR predstavljal 18 % skupnega števila oseb, identificiranih za namene DDV. Leta 2019 je ta odstotek znašal 15 % vseh oseb, identificiranih za namene DDV. V Estoniji je bilo 14. septembra 2020 skupno 98 160 davčnih zavezancev, identificiranih za DDV. Ukrep odstopanja tako neposredno zadeva približno 3 000 podjetij.
               
            
            
               Ukrep za Estonijo ni imel znatnega proračunskega učinka v smislu prihodkov iz DDV. Letni državni prihodki iz DDV so se zaradi ukrepa zmanjšali za 15,6 milijona EUR, kar je 0,6 % skupnih prihodkov iz DDV. Učinek je zanemarljiv.
            
            
               •Temeljne pravice
            
            
               
                  Predlog nima posledic za varstvo temeljnih pravic.
               
            
            
               4.PRORAČUNSKE POSLEDICE
            
            
               Predlog ne vpliva na proračun EU, ker bo Estonija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  22
               .
            
            
               2021/0006 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa Sveta (EU) 2017/563 o dovoljenju Republiki Estoniji, da uporabi posebno odstopanje od člena 287 Direktive Sveta 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  23
                in zlasti prvega pododstavka člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
         
         
            
               (1)V skladu s členom 287(8) Direktive 2006/112/ES lahko Estonija oprosti plačila davka na dodano vrednost (DDV) tiste davčne zavezance, katerih letni promet ne presega protivrednosti zneska v nacionalni valuti v vrednosti 16 000 EUR po menjalnem tečaju na dan njenega pristopa.
            
            
               (2)Z Izvedbenim sklepom Sveta (EU) 2017/563
                  24
                je Estonija dobila dovoljenje, da uporabi poseben ukrep, ki odstopa od člena 287 Direktive 2006/112/ES (v nadaljnjem besedilu: ukrep odstopanja), da lahko davčne zavezance, katerih letni promet ne presega 40 000 EUR, oprosti plačila DDV. Estonija je dobila dovoljenje, da ukrep odstopanja uporablja od 1. januarja 2018 do 31. decembra 2020 ali do začetka veljavnosti direktive o spremembi določb členov 281 do 294 Direktive 2006/112/ES, pri čemer se upošteva zgodnejši datum.
            
            
               (3)Svet je 18. februarja 2020 sprejel Direktivo (EU) 2020/285
                  25
               , ki spreminja člene 281 do 294 Direktive 2006/112/ES glede posebne ureditve za mala podjetja in določitve novih pravil za mala podjetja, vključno z najvišjim pragom države članice za letni promet v višini 85 000 EUR ali protivrednosti v nacionalni valuti. 
            
            
               (4)Z dopisom, ki ga je Komisija evidentirala 9. oktobra 2020, je Estonija zaprosila za dovoljenje, da bi lahko še naprej uporabljala ukrep odstopanja do 31. decembra 2024.
            
            
               (5)Z dopisom z dne 15. oktobra 2020 je Komisija v skladu z drugim pododstavkom člena 395(2) Direktive 2006/112/ES o zahtevku Estonije obvestila druge države članice. Komisija je z dopisom z dne 19. oktobra 2020 Estonijo uradno obvestila, da ima na voljo vse informacije, potrebne za presojo zahtevka.
            
            
               (6)Ukrep odstopanja je v skladu s cilji sporočila Komisije „Najprej pomisli na male“ – „Akt za mala podjetja“ za Evropo
                  26
               .
            
            
               (7)Na podlagi informacij, ki jih je predložila Estonija, bo imel ukrep odstopanja zanemarljiv učinek na skupni znesek davčnih prihodkov Estonije, zbranih na ravni končne potrošnje. Davčni zavezanci se lahko še vedno odločijo za splošno ureditev DDV v skladu s členom 290 Direktive 2006/112/ES. 
            
            
               (8)Ukrep odstopanja ne bo imel negativnega vpliva na lastna sredstva Unije, pridobljena iz DDV, ker bo Estonija izračunala nadomestilo v skladu s členom 6 Uredbe Sveta (EGS, Euratom) št. 1553/89
                  27
               .
            
            
               (9)Ker bi lahko ukrep odstopanja pozitivno vplival na zmanjšanje upravnega bremena in stroškov za mala podjetja, bi bilo treba Estoniji dovoliti, da ukrep odstopanja uporablja še za nadaljnje obdobje. 
            
            
               (10)Dovoljenje za uporabo ukrepa odstopanja bi moralo biti časovno omejeno. Rok bi moral zadostovati za oceno učinkovitosti in ustreznosti praga. Poleg tega morajo države članice v skladu z Direktivo (EU) 2020/285 do 31. decembra 2024 sprejeti in objaviti zakone in druge predpise, potrebne za uskladitev s členom 1 navedene direktive, in jih uporabljati od 1. januarja 2025. Zato bi bilo primerno Estoniji dovoliti, da ukrep odstopanja uporablja do 31. decembra 2024.
            
            
               (11)Izvedbeni sklep (EU) 2017/563 bi bilo zato treba ustrezno spremeniti –
            
            
            
               SPREJEL NASLEDNJI SKLEP: 
            
            
               Člen 1
            
            
               Drugi odstavek člena 2 Izvedbenega sklepa (EU) 2017/563 se nadomesti z naslednjim:
            
            
               „Ta sklep se uporablja od 1. januarja 2018 do 31. decembra 2024.“
            
            
               Člen 2
            
            
               Ta sklep je naslovljen na Republiko Estonijo.
            
            
               V Bruslju,
            
            
               
                     Za Svet
               
            
         
         
            
               
                     Predsednik
               
            
         
         
            
                  
                     (1)
                  
                        UL L 347, 11.12.2006, str. 1.
               
               
                  
                     (2)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (3)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (4)
                  
                        Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV – Vzpostavitev enotnega območja DDV v EU: čas za odločitev (COM(2016) 148 final).
               
               
                  
                     (5)
                  
                        Izvedbeni sklep Sveta (EU) 2018/1904 z dne 4. decembra 2018 o dovoljenju Nizozemski, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 310, 6.12.2018, str. 25).
               
               
                  
                     (6)
                  
                        Izvedbeni sklep Sveta (EU) 2016/1988 z dne 8. novembra 2016 o spremembi Izvedbenega sklepa 2013/678/EU o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 11).
               
               
                  
                     (7)
                  
                        Izvedbeni sklep Sveta (EU) 2019/2210 z dne 19. decembra 2019 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 332, 23.12.2019, str. 155).
               
               
                  
                     (8)
                  
                        Izvedbeni sklep Sveta (EU) 2020/1261 z dne 4. septembra 2020 o spremembi Izvedbenega sklepa (EU) 2017/2408 o dovoljenju Republiki Latviji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 4).
               
               
                  
                     (9)
                  
                        Izvedbeni sklep Sveta (EU) 2018/1919 z dne 4. decembra 2018 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 311, 7.12.2018, str. 32).
               
               
                  
                     (10)
                  
                        Izvedbeni sklep Sveta (EU) 2017/1853 z dne 10. oktobra 2017 o spremembi Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 265, 14.10.2017, str. 15). Poteka pisni postopek za nov ukrep.
               
               
                  
                     (11)
                  
                        Izvedbeni sklep Sveta (EU) 2020/1661 z dne 3. novembra 2020 o spremembi Izvedbenega sklepa (EU) 2017/1768 o dovoljenju Republiki Hrvaški, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 374, 10.11.2020, str. 4).
               
               
                  
                     (12)
                  
                        Izvedbeni sklep Sveta (EU) 2020/1662 z dne 3. novembra 2020 o spremembi Izvedbenega sklepa (EU) 2018/279 o dovoljenju Malti, da uporabi poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 374, 10.11.2020, str. 6).
               
               
                  
                     (13)
                  
                        Izvedbeni sklep Sveta (EU) 2018/1490 z dne 2. oktobra 2018 o dovoljenju Madžarski, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 252, 8.10.2018, str. 38).
               
               
                  
                     (14)
                  
                        Izvedbeni sklep Sveta (EU) 2018/1700 z dne 6. novembra 2018 o spremembi Izvedbenega sklepa 2013/54/EU o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 285, 13.11.2018, str. 78).
               
               
                  
                     (15)
                  
                        Izvedbeni sklep Sveta (EU) 2020/1260 z dne 4. septembra 2020 o spremembi Izvedbenega sklepa (EU) 2017/1855 o dovoljenju Romuniji, da uporabi posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 296, 10.9.2020, str. 1).
               
               
                  
                     (16)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2020 – Bolj ambiciozna Unija (COM(2020) 37 final).
               
               
                  
                     (17)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Delovni program Komisije za leto 2017 (COM(2016) 710 final).
               
               
                  
                     (18)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Izpopolnitev enotnega trga: več priložnosti za prebivalstvo in gospodarstvo (COM(2015) 550 final).
               
               
                  
                     (19)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Akcijski načrt za podjetništvo 2020 – Oživitev podjetniškega duha v Evropi (COM(2012) 795 final).
               
               
                  
                     (20)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Naslednji na čelu Evrope: pobuda za zagon in razširitev podjetij (COM(2016) 733 final).
               
               
                  
                     (21)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo (COM(2008) 394 final).
               
               
                  
                     (22)
                  
                        UL L 155, 7.6.1989, str. 9.
               
               
                  
                     (23)
                  
                        UL L 347, 11.12.2006, str. 1.
               
               
                  
                     (24)
                  
                        Izvedbeni sklep Sveta (EU) 2017/563 z dne 21. marca 2017 o dovoljenju Republiki Estoniji, da uporabi posebno odstopanje od člena 287 Direktive 2006/112/ES o skupnem sistemu davka na dodano vrednost (UL L 80, 25.3.2017, str. 33).
               
               
                  
                     (25)
                  
                        Direktiva Sveta (EU) 2020/285 z dne 18. februarja 2020 o spremembi Direktive 2006/112/ES o skupnem sistemu davka na dodano vrednost glede posebne ureditve za mala podjetja in Uredbe (EU) št. 904/2010 glede upravnega sodelovanja in izmenjave informacij za namene spremljanja pravilne uporabe posebne ureditve za mala podjetja (UL L 62, 2.3.2020, str. 13).
               
               
                  
                     (26)
                  
                        Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – „Najprej pomisli na male“ – „Akt za mala podjetja“ za Evropo, Bruselj, 25.6.2008, COM(2008) 394 final. 
               
               
                  
                     (27)
                  
                        Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).